b'\n_START_ARTICLE_\nJanez Kalan\n_START_SECTION_\n\xc5\xbdivljenjepis\n_START_PARAGRAPH_\nKalan je obiskoval ljudsko \xc5\xa1olo v \xc5\xa0ofji Loki, nato od 1879 do 1887 gimnazijo in od 1887 do 1891 teologijo v Ljubljani. V duhovnika je bil posve\xc4\x8den 1891, nato je bil od leta 1891 do 1893 kaplan v Dolu pri Ljubljani in od 1893 do 1900 v Kamniku. Od leta 1900 do 1904 je bil stolni vikar v Ljubljani ter od 1904 do 1908 \xc5\xbeupnik v Zapogah. Da bi se mogel popolnoma posvetiti delu za verski dvig ljudstva je bil od 1903 do 1924 \xc5\xa1kofijski voditelj v boju proti alkoholizmu, zato se je 1908 odpovedal \xc5\xbeupniji. Leta 1903 je ustanovil nabo\xc5\xbeni mese\xc4\x8dnik Bogoljub in ga urejal do konca 1924, ko je od\xc5\xa1el med slovenske delavce v Porenje in Vestfalijo, \xc5\xa1e pred tem je 1923 misijonaril med slovenskimi izseljenci v ju\xc5\xbeni Srbiji. Kalan je bil tudi pisatelj, ki je napisal ve\xc4\x8d knjig.\n_START_SECTION_\nDelo\n_START_PARAGRAPH_\nKalan je leta 1903 ustanovil protialkoholno zvezo Sveto vojsko, katere delo je \xc5\xa1iril v listih Zlati dobi (1910\xe2\x80\x931920) in Prerodu (od 1922). Leta 1916 je z A. Mrkunom ustanovil karitativno zvezo Dobrodelnost. \xc5\xa0e pred tem je 1913 za\xc4\x8del izdajati duhovni\xc5\xa1ki stanovski list Vzajemnost katerega urednik je bil do 1924. Razen v listih, katerim je bil sam urednik, je mnogo pisal tudi v Slovenca in Domoljuba.'